Foto: RTL

IVAN VILIBOR SINČIĆ sve kandidate optužio je da su najamnici koji su sudjelovali u uništavanju Hrvatske, Milan Kujundžić frenetično je udarao po svima redom, a Ivo Josipović nastavio propagirati politiku nezamjeranja. Kolinda Grabar Kitarović, službeno glavna Josipovićeva protukandidatkinja, većinu vremena provela je nevješto se pokušavajući opravdati za sudjelovanje u vladi Ive Sanadera.

Sukus je to prve televizijske debate predsjedničkih kandidata koju je upriličio RTL. Najzabavniji trenuci debate bili su Sinčićevi i Kujundžićevi obračuni s konkurencijom, ali građani zapravo nisu čuli ništa što kandidati već nisu ponovili nekoliko puta. Nema sumnje da će "borac protiv banaka i tajkuna" Sinčić ponovo biti hit na društvenim mrežama. Njemu je, na kraju krajeva, pripao i naj-trenutak debate: odgovarajući na pitanje kako bi glasao na referendumu za zabranu pobačaja najprije je kazao da se zalaže za "zaštitu života biljaka, gljiva pa i čovjeka", a zatim se sasvim pogubio pa zaključio da se zapravo ne može odlučiti bi li na takvom referendumu bio "za" ili "protiv".

Na početku debate kandidati su detektirali najveće probleme suvremenog hrvatskog društva. Svi su se složili da je centralni problem gospodarska kriza, a Kujundžiću je to bio povod za prvi napad na Josipovića: "Nema pravo obraćati se hrvatskom narodu i govoriti što bi trebalo. Da je htio, mogao je štošta promijeniti".

Josipović mu nije ostao dužan. "Gospodine Kujundžiću vi ste bili dio najkorumpiranije Vlade i nema te pravo na kritiku", rekao je aktualni predsjednik prisjetivši se Kujundžićevog sudjelovanja u Sanaderovoj vladi. U svoju obranu Kujundžić je kazao da je u toj vladi bio tek pomoćnik ministra zdravlja, te da je otišao nakon tri mjeseca "kada je vidio o kakvoj se vladi radi".

"Nisam kao Sinčić studirao šest godina, a završio tri"

Sinčić je obećao da će kao predsjednik čuvati interese građana, boriti se protiv deložacija i ovrha, te korumpiranih institucija. Najavio je da će tajne službe natjerati da istražuju kriminal, umjesto da se kao sada bave nevažnim stvarima. I on se vrlo brzo našao Kujundžiću na meti. "Ja nisam kao gospodin Sinčić studirao šest godina, trošio državni novac, a završio tek tri godine fakulteta", rekao je Kujundžić, na što mu je Sinčić odgovorio da se okani osobnih napada jer ne zna kakve je zdravstvene probleme imao za vrijeme studiranja.

Nitko od kandidata nije odgovorio na pitanje tko su im najveći pojedinačni donatori. Svi su obećali da će to biti transparentno navedeno u izvješću koje dostavljaju DIP-u. Josipović je rekao da su mu najveći donatori stranke koje ga podržavaju pa zatim i nekoliko privatnih kompanija. Poslužilo je to Kujundžiću kao šlagvort za novi napad: "Josipović je sada priznao čiji je proizvod: stranački i nekoliko tvrtki. Priznaje za koga je radio i za koga će raditi".

Kad su na red došle dnevnopolitičke teme, prva na tapetu se našla aktualna Vlada RH. Sva tri Josipovićeva protukandidata složila su se da je vlada kojoj je na čelu Zoran Milanović "najgora u hrvatskoj povijesti". Sinčić je dodao da će iduća vlada, ako joj na čelu bude Tomislav Karamarko, biti još gora: "To su sve najamničke vlade, svaka sljedeća je sve gora. U ovoj zemlji premijer i ministri nisu neovisni, oni su najamnici tajkuna i bankara".

Kujundžić i Sinčić protiv pobačaja

Nitko od kandidata nije se usudio otvoreno priznati da se zalaže za zabranu pobačaja, iako su Kujundžić i Sinčić u svojim odgovorima to jasno dali do znanja. "Onaj tko ne razumije kako je Bog stvorio čovjeka, da s činom začeća počinje ljudski život i da ga treba čuvati, taj ne razumije smisao postojanja", rekao je Kujundžić.

Josipović i Grabar Kitarović su pak podržali pravo žena na izbor. Kandidatkinja HDZ-a kazala je da se protivi apsolutnoj zabrani pobačaja jer tako nešto nikad nije nikome donijelo ništa dobro. Ipak, Grabar Kitarović nema problem s eventualnom izmjenom zakona o abortusu ako će joj prethoditi temeljita javna rasprava. Josipović se protivi mijenjanju zakona i poručuje: "Država mora osigurati da žena ostvari svoje pravo na izbor. Neki liječnici koji se ujutro pozivaju na priziv savjesti popodne rade pobačaje u privatnim ambulantama, a to je nemoralno".

I Josipović protiv monetizacije

Svi su se kandidati, uključujući Josipovića, izjasnili protiv monetizacije autocesta. Sinčić i Grabar Kitarović kazali su da se hrvatsko nacionalno blago ne smije davati u ruke strancima, a Kujundžić je dodao da su se Hrvati nagledali rasprodaje nacionalne imovine u korist stranaka: "2003. su Račan i Linić prodavali Inu da bi eventualno ostvarili novi mandat. Sada prodaju autoceste da bi dobili socijalni mir".

Po prvi se put otvoreno protiv monetizacije izjasnio i Josipović. "Vlada nije dala dovoljno podataka da bi se mogla donijeti odluka. Niti jedan potez kojim se rješava teško stanje nije neprihvatljiv, ali ovakva monetizacija u ovom trenutku meni nije prihvatljiva", rekao je Josipović koji nije propustio podsjetiti da smo danas uopće suočeni s pitanjem monetizacije zato što je "cijena kilometra autoceste u vrijeme Sanaderove vlade kojoj je pripadala i Grabar Kitarović udvostručena".

Kolinda, Sinčić i Kujundžić se natječu tko više voli branitelje

Kada je rasprava stigla do odnosu prema braniteljima koji prosvjeduju u Savskoj ulici, Grabar Kitarović, Kujundžić i Sinčić natjecali su se da pokažu tko ih više podržava. Svi su naglasili da su posjetili šator u Savskoj, a Kujundžić je obećao da će braniteljske probleme riješiti već prvog dana ako postane predsjednik.

Josipovića je dočekalo pitanje bi li dao ostavku da je na mjestu Predraga Matića Freda. "Ja nisam Predrag Matić. On je ratni heroj, ja to nisam. Riječ je o čovjeku koji je riskirao život, podnio je najveće torture i časno obavlja svoj posao. Ne misle svi branitelji isto o gospodinu Matiću. Gospodin Matić je časni branitelj, junak Domovinskog rata i nema nikakvog razloga da se od njega traži ostavka", rekao je Josipović, te dodao da će uvijek biti na strani Matića i Bojana Glavaševića.

Tijek sučeljavanja:

20:27 - Kujundžić prvi ima završnu riječ. Građanima poručuje da je na njima odluka žele li prosperitet i nova radna mjesta, žele li zadržati djecu u Hrvatskoj ili ih ispraćati na vlakove i autobuse. "Sve je u vašim rukama, imat ćete na svojoj duši što ste odlučili", kaže Kujundžić.

I Grabar Kitarović pozvala je sve građane da izađu na izbore. "Ako ste zadovoljni sa zadnjih pet godina, ako živite bolje nego prije pet godina, onda zadržite status quo", rekla je Grabar Kitarović.

Josipović kaže da Hrvatska treba ozbiljne društvene i ekonomske promjene. "Izbori za predsjednika ove godine su izbori o budućnosti Hrvatske, o tome kako vidimo Hrvatsku u narednih pet godina", kaže Josipović, koji kaže da nudi "uspješnu demokraciju i zelenu ekonomiju 21. stoljeća".

"Dragi birači, izađite na izbore. Postoje nepravilnosti u izbornom procesu, ali ideja mene kao kandidata, slobodnog čovjeka, vrijedi milijun glasova. Oni su pokušali kazati da smo svi isti i slični, to nije tako. Ja govorim o onome što vas zanima, što vas boli, što vas najviše tišti. Neću dozvoliti bandi da nam krade po zemlji. Angažirat ću svoje tajne službe i diplomaciju da se vrati sve što je ukradeno. Tajne službe će loviti kriminalce, vratit ćemo ukradenu imovinu građana. Ukinut ćemo valutnu klauzulu, ako treba i vraćanjem polupredsjedničkog sustava. Imat ćemo konačno dostojanstven život. Pravi neprijatelji RH su bankari i tajkuni", rekao je Sinčić.



20:22 - "Veliki dio Hrvata slavi prema tradiciji jer su istinski katolici. Ima i ovih pomodnih što idu u crkvu da bi ih se slikalo. Takvih će uvijek biti, ali vjerujem da će brojni shvatiti veličinu i značenje religije i što crkva znači za hrvatski narod", kaže Kujundžić.

"Mnoge hrvatske obitelji neće za Božić imati niti osnovne stvari. Posjetio sam sisačku željezaru, ljudi nemaju struje, u kući imaju samo vodu. Ja ću Božić proslaviti u krugu obitelji kao i prijašnjih godina", kaže Sinčić.

"Nastojim ne ići u trgovinu kasno, poštujem vrijeme tih ljudi i činjenicu da i oni imaju pravo provesti Badnjak s obitelji, da imaju pravo okititi bor i biti s najmilijima. Ja jesam za skraćenje radnog vremena", kaže Grabar Kitarović na pitanje o blagdanskoj kupovini.

"Da nisam predsjednik vjerojatno ne bih išao na crkvu u te dane. Idem upravo zato što kao predsjednik trebam izraziti poštovanje prema tim slavljima. Ne idem ja samo u katoličku crkvu. Mislim da je zadaća predsjednika da s vjernicima svih vjera bude na njihove svečane dane", kaže Josipović.



20:17 - "Išao bih od činjenica. Ako je zloupotrijebio službeno vozilo, morao bi otići", odgovorio je Josipović na pitanje bi li smjenio Sinišu Vargu zbog afere sa skijanjem.

"Kad ja dođem na vlast, vidjet ćemo i što je točno bilo sa ZAMP-om, je li to samo zaštita autorskih prava ili što je bilo", kaže Kujundžić.

20:16 - "Naravno da bih glasao za samog sebe, u odnosu na konkurenciju i na ono što nudim: spas države od propasti, od bankrota", odgovara Sinčić na pitanje jesu li mu godine prepreka, te obećava da će građane izvući iz dužničkog ropstva.



20:15 - "Ja ga tad nisam pisao. Tada nisam ni bio u poziciji da ga pišem. Hrvatska ima taj zakon o 1938. godine. Autorsko pravo, sva prava intelektualnog vlasništva su nepovrediva. Moderna društva čuvaju ta prava. Prozivaju me oni koji ne razumiju što je autorsko pravo", odgovorio je Josipović na pitanje bi li danas ponovo napisao isti zakon o ZAMP-u.



20:10 - "Da je Hrvatska imala predsjednika, branitelji ne bi još jednom umirali za dostojanstvo. U novom Ustavu kojeg ću donijeti zajedno s narodom stajat će da suverena RH temelj ima u Domovinskom ratu i referendumu iz 1991. Nije se smjelo dogoditi da se branitelje grubošću, netolerancijom opet izvede na ulicu. S njima ću se prvi dan izdogovarati, dijelit će u materijalnom smislu sudbinu čitavog naroda, ali će u smislu poštovanja biti na posebnom mjestu u Ustavu", kaže Kujundžić.

"Na prosvjed branitelja išao sam samoinicijativno. Došao sam pružiti potporu braniteljima, a ne Klemmu. Problemi branitelja su prije svega ekonomske prirode. To je tragedija, branitelje tlači korumpirani sustav koji su uspostavili određeni ljudi u ovom studiju. Taj sustav tlačit će i dalje ne samo branitelje, već i studente i radnike. Zato nam treba borba protiv tajkuna i bankara, za monetarnu reformu", rekao je Sinčić.

"Odnos HDZ-a prema braniteljima je korektniji i s puno više poštovanja nego trenutno. Kako ikoga možete izmanipulirati da po ovoj hladnoći danima i tjednima vani prosvjeduje i bori se za svoja prava", odgovorila je Grabar Kitarović na pitanje zašto branitelji uglavnom ne prosvjeduju kada je na vlasti HDZ.

"Kako se manipulira braniteljima vidjeli smo prošle godine u Vukovaru, kada je u organizaciji ljudi bliskih HDZ-u napravljena ta sramotna druga kolina. Probali su to i ove godine, izdvojila se i Grabar Kitarović sa svojom ekipom, ali branitelji su rekli ne", rekao je Josipović u replici HDZ-ovoj kandidatkinji.

Josipović je odgovarao na pitanje bi li dao ostavku da je na Matićevom mjestu: "Ja nisam Predrag Matić. On je ratni heroj, ja to nisam. Riječ je o čovjeku koji je riskirao život, podnio je najveće torture i časno obavlja svoj posao. Ne misle svi branitelji isto o gospodinu Matiću. Gospodin Matić je časni branitelj, junak Domovinskog rata i nema nikakvog razloga da se od njega traži ostavka".

"Ne mogu vjerovati da Josipović ne razlikuje eventualnog heroja od pojedinca koji loše obavlja svoj posao", rekao je Kujundžić Josipoviću. "To nije točno, meni pišu mnogi branitelji koji kažu da im je Fred Matić učinio mnogo dobroga. Ja ću uvijek biti za Matića i Bojana Glavaševića", odgovorio je Josipović.



19:57 - "Najveći uspjeh mog mandata je promjena odnosa prema korupciji. Danas nema nikoga tko je korumpiran da može mirno spavati", kaže Josipović, te podsjeća da je inicirao promjene Ustava zbog kojih ne zastarjeva ratno profiterstvo.

"Mogu potvrditi da je Josipović podržavao selektivnost u borbi protiv korupcije. Mojim dolaskom upalit će se sva svijetla pa će se vidjeti tko je činio kakve koruptivne radnje", kaže Kujundžić.

"Horor je posebno za mene kao mladog čovjeka što moram gledati da su neki od kandidata s prošlih izbora u zatvoru ili su dignute optužnice. Kad završi ovo lažno dvostranačje pokrenut ćemo pitanje je li netko od njih odgovoran za izdaju nacionalnih interesa", kaže Sinčić.

"Malo sam iznenađen da Sinčić planira politička suđenja", kaže Josipović.

Kujundžić kaže da bi prihvatio Bandićevu podršku, jer "Bandić još nije osuđen".

19:54 - Grabar Kitarović odgovorila je na pitanje o reformi koju papa Franjo pokušava uvesti u Katoličku crkvu. Pitali su je na kojoj strani.

"Ne znam je li primjereno da komentiram izjave biskupa i pape Franje. To su crkvene stvari. Imam stav kao građanka, kojeg mogu izreći, ali ne bih ulazila u stavove crkve".



"Hrvatska katolička crkva je iznad ljevice i desnice", kaže Kujundžić koji tvrdi da lijevi i desni političari u Hrvatskoj trenutno ne postoje.

Sinčić je odgovorio na pitanje o vatikanskim ugovorima. "Zalažem se za reviziju ugovora. Ono što treba napraviti je urediti odnos isto kao sa svim drugim vjerskim zajednicima. Biskupi imaju pravo reći što žele o moralnim i vjerskim pitanjima, a vjernici mogu to prihvatiti i temeljem svoje savjesti odlučiti kako će i za koga glasati", kaže Sinčić.

Josipović je kazao da ništa ne znači činjenica da su njegovi protukandidati bili primljeni kod Bozanića, a on ne. "Ja sam se puno puta s njim susreo, nisam vidio potrebu da paradiram pred kardinalom pred izbore", kaže Josipović pa dodaje da je pet puta bio i na sastanku s papom.

19:49 - Sinčić je protiv prodaje autocesta: "To je imovina koju smo stvarali generacijama, ne može sad jedna vlada to rasprodati da bi napunula proračun. Najprije treba napraviti monetarnu reformu. Naša središnja banka ne stvara novac, mi ovisimo o privatnim bankama".

Protiv monetizacija je i Grabar Kitarović: "Ne smije se davati naše nacionalno blago strancima na upravljanje jer to je jednokratno punjene proračuna. Treba rješiti najprije rashodovnu stranu proračuna. Rekla sam da je veleizdaja ne korištenje 11 milijardi kuna iz fondova EU. Moglo se time rasteretiti jedan dio proračuna, pokrenuti rast i razvoj i novo zapošljavanje. Stranci nisu ništa kompetentniji od nas za upravljanje autocestama nego što smo mi".

Josipović tvrdi da je njegov stav o monetizaciji vrlo jasan. "Vlada nije dala dovoljno podataka da bi se mogla donijeti odluka. Niti jedan potez kojim se rješava teško stanje nije neprihvatljiv, ali ovakva monetizacija u ovom trenutku meni nije prihvatljiva. Ali ostavimo konačnu odluku za vrijeme kada ćemo znati sve parametre", rekao je Josipović pa podsjetio da je "cijena kilometra autoceste u vrijeme Sanaderove vlade kojoj je pripadala i Grabar Kitarović udvostručena".

Sinčić je tražio repliku: "Ovaj narod na autocestama se krade još od 70-ih godina kada se otimao novac od obveznica koje su građani kupovali".

Replika Grabar Kitarović: "Umara stalno pozivanje na Sanaderovu vladu kao krivca za sve što u ovoj državi ne valja. To je pitanje prošlosti, treba gledati u budućnost".

"To nije pitanje prošlosti, dugovi su tu i treba ih platiti, to je naša sadašnjojst", odgovorio je Josipović.

Kujundžić kaže da su se Hrvati nagledali rasprodaje nacionalne imovine u korist stranaka. "2003. su Račan i Linić prodavali Inu da bi eventualno ostvarili novi mandat. Sada prodaju autoceste da bi dobili socijalni mir", kaže Kujundžić.

19:43 - Kujundžić kaže da bi se pozvao na priziv savjesti kada bi bio ginekolog od kojeg bi se tražilo da izvede pobačaj.

"Nikad ne bih napravio pobačaj. Onaj tko ne razumije kako je Bog stvorio čovjeka, da s činom začeća počinje ljudski život i da ga treba čuvati, taj ne razumije smisao postojanja, odakle dolazimo, ni kamo idemo", kaže Kujundžić, te dodaje da je veliki problem Hrvatske što više Hrvata umire nego što se rađa. "Kao predsjednik ću se založiti da svako dijete ima sigurnost, da ima hranu, pelene, kompjuter i sve što mu treba".

"Borim se za Hrvatsku u kojoj će se štiti svi oblici života. Od biljaka, gljiva pa do samog čovjeka", bio je Sinčićev odgovor na pitanje kako bi glasao u slučaju referenduma o zabrani pobačaja. "Moram kazati da bih u slučaju referenduma glasao u tom trenutku. Ne mogu odrediti da ili ne", kaže Sinčić.

"Predsjednička sam kandidatkinja HDZ-a, ali mi nismo klonovi. Jesam za život i držim da počinje od začeća. Što se tiče prava na izbor, ono mora postojati. Postoje situacije u kojima nije moguće iznijeti trudnoću do kraja. Ako bi došlo do rasprave o promjeni zakonodavstva, to mora biti široka rasprava u koju bi prvenstveno trebale biti uključene žene. Nisam za apsolutnu zabranu jer nikome i nigdje nije donijela dobro", kaže Grabar Kitarović.

Josipović je odgovorio na pitanje kako je moglo doći do toga da u nekim bolnicima svi liječnici odbijaju izvršiti pobačaj: "Naravno da je pobačaj veliko zlo, ali i prioritet i pravo žene da odluči o rađanju. Kad ipak dođe do teške odluke, ženi treba omogućiti pravo na izbor. Kao predsjednik sam napravio što mogu. Jasno sam rekao da država mora osigurati da žena ostvari to pravo, rekao sam da neki liječnici koji se pozivaju na priziv savjesti popodne rade pobačaje u privatnim ambulantama što je nemoralno".

19:37 - "Ova vlada je najgora u povijesti RH, a ako iduća vlada bude Karamarkova, ta će biti još gora", rekao je Sinčić. Kaže da su mandat ove vlade obilježili skandali i rotacije ministara, te dodao da je Mladen Bajić veliki dio mandata ove vlade besposličario.

Tekst se nastavlja ispod oglasa

I Grabar Kitarović se slaže da je Milanovićeva vlada najgora vlada koju je RH do sada imala. "Da bi vlada dobila dvojku, trebala bi se prije svega uhvatiti posla. Na svim su poljima zakazali. Nezaposlenost je na oko 330 tisuća, pad BDP-a, mladi ljudi koji odlaze iz zemlje... Da bi dobili dvojku trebali bi barem povući EU fondove", kaže Grabar Kitarović.

Josipovićeva replika: "Mogu se složiti da ekonomski ova vlada nije uspjela. Ali mislim da je Vlada u kojoj je bila Grabar Kitarović vjerojatno najgora u povijesti Europe. To je vlada u kojoj je sedam ministara uključujući premijera optuženo za kaznena djela".

Sinčićeva replika: "Htio bih reći zašto bi Karamarkova vlada bila još gora. To su sve najamničke vlade, svaka sljedeća je sve gora. U ovoj zemlji premijer i ministri nisu neovisni, oni su najamnici tajkuna i bankara".

Grabar Kitarović odgovorila je da korupcije danas nema ništa manje, a živi se puno gore nego u vrijeme Sanaderove vlade.

19:33 - "Vladu treba kritizirati gdje nije dobra, a dati joj poticaj gdje dobro radi", kaže Josipović pa dodaje da obje Vlade s kojima je surađivao nisu uspjele u gospodarskim reformama.

"U toj suradnji koja je bila, bilo je trenutaka kada smo se međusobno kritizirali i kada smo dobro surađivali. Mislim da je sadašnjoj Vladi najveća slabost gospodarstvo", kaže Josipović.

Kujundžić mu je odgovorio: "Mogu samo prasnuti u smijeh na ovo. Vi ni sada nećete da kažete da je ovo najgora Vlada u povijesti Europe od 19. stoljeća".

"Kujundžić izgleda ne čuje što govorim. Nijedna Vlada nije sasvim crna, ni sasvim bijela", kaže Josipović.

Kujundžić smatra da Hrvatska više ovisi o predsjedniku, nego o premijeru: "Da je Hrvatska imala predsjednika, niti jedna Vlada ne bi spavala, ne bi se pogodovalo podzemlju kao što se pogodovalo. Premijeri ne bi radili loše stvari nego bi bili poticani na dijalog".

Sinčić je tražio repliku: "Kujundžić je sve to u zadnjih 15 godina imao priliku reći Sanaderu za vrijeme njegove Vlade koja je trajala šest godina i za vrijeme Vlade Jadranke Kosor. Bio je član te stranke i nije reagirao, a sada ga to odjednom smeta".

"Ja sam nakon tri mjeseca kad sam vidio kako Vlada radi otišao iz nje iako sam bio samo pomoćnik ministra", odgovorio je Kujundžić.



19:30 - U drugom dijelu debate raspravlja se o aktualnim dnevnopolitičkim temama. Prva tema je ocjena Vlade.

19:29 - Grabar Kitarović nije odgovorila na pitanje tko joj je najveći donator. Rekla je da je zahvalna svima.

"Najveći donator su stranke koje me podržavaju. Pojedinačno ima nekoliko tvrtki. Sve donacije su transparentne i u skladu sa zakonom", kaže Josipović.

"Josipović je sada priznao čiji je proizvod: stranački i nekoliko tvrtki. Priznaje za koga je radio i za koga će raditi", rekao je Kujundžić.

Kujundžić kaže da su mu donatori oni koji žele urediti državu, "dakle hrvatski građani koji žele zemlju zakona".

"Ja nemam nekih velikih donatora. Za razliku od ostalih kandidata nemam veliko zaleđe u državnom novcu, ne financiram se iz proračuna. Mislim da je neprimjereno u ova vremena kad ljudi teško žive trošiti nekakve milijune. Posebno ako ste bivši predsjednik pa vam treba pet milijuna da opet dobijete mandat. Naši donatori su reda veličine nekoliko stotina ili tisuća kuna", kaže Sinčić.

19:25 - "Razočaranost hrvatskog naroda daje veliku vjerojatnost da ću pobijediti u prvom krugu. Narod u meni prepoznaje slobodnog čovjeka. Ako bi se slučajno dogodilo da ne idem dalje, onda ću pozvati svoje birače da prepoznaju kandidata koji nudi zaštitu nacionalnih interesa, hrvatske države, kršćanskih vrednota i zaštitu života od začeća do smrti", odgovorio je Kujundžić na pitanje je li spreman podržati nekog od protukandidata ako ne prođe u drugi krug.

"Htio bih poručiti Kujundžiću i ostalima da se okane osobnih napada. Također bih mu rekao da se ostavi mog fakulteta jer ne zna kakvih sam zdravstvenih problema imao. Nadam se da će se ispričati zbog ponižavajućeg nastupa prema meni", kazao je Sinčić.

"Sad smo vidjeli da je Kujundžić vrlo skroman i lak na obraču. Ružno se izražava o protukandidatima, to nije dobro", kaže Josipović.

19:22 - Grabar Kitarović kaže da vjeruje u svoju pobjedu, a građane poziva da glasaju po vlastitoj savjesti.

"Nevjerojatno mi je da se najavljuje neka sloboda, borba za nacionalne interese u kampanji gospođe Grabar Kitarović. Znamo da je ona članica Trilateralne komisije i još nekih zlih organizacija. Možemo samo zamisliti tko će voditi ovu zemlju ako ona postane predsjednica", rekao je Sinčić u replici.

Grabar Kitarović odgovorila mu je da je Trilateralna komisija organizacija koja se bavi pronalaženjem rješenja za probleme u svijetu. "To nije nikakva masonerija, njih i ne zanima da se kandidiram za predsjednicu", kaže Grabar Kitarović.

19:20 - "Ako ne uspijem pobijediti ili ući u drugi krug ne mogu mirne savjesti poduprijeti niti jednog od ovih kandidata. Ne mogu pozvati svoje birače da to učine. Oni će nastaviti provoditi svoju politiku. Oni su svi najamnici, oni su samo izvođači tuđe volje. Uzmimo za primjer odnos prema Berlinu, Washingtonu, Briselu... Oni su mirno gledali kako se zakoni u Saboru prilikom ulaska u EU izglasavaju na pokretnoj traci bez da je itko išta pročitao", rekao je Sinčić.

Kujundžićeva replika: "Sinčić rabi grube riječi. Razveselio sam se kad sam vidio da je uspio skupiti potpise jer uvijek idem u dobroj vjeri, s osmjehom prema mladim ljudima. Ali kad sam doznao da je donio tuđe glasove, da je Pernarov maneken".

"Nema istine u ovome što je Kujundžić rekao. Nisam ničiji privjesak, nisam donio ničije potpise", odgovara Sinčić.

19:14 - "Hrvatska ima sve preduvjete za rast i razvoj: položaj, resurse, vrijedne ljude. Nema razloga zašto bismo bili među najsiromašnijim zemljama EU. Tvrdim da je problem u vodstvu. Imam iskustvo, znanje, hrabrost, viziju i liderstvo i mogu povesti Hrvatsku u bolji život sukladno zacrtanom programu", kaže Grabar Kitarović.

Replike su tražili Josipović i Kujundžić.

"Gledajući lijepe želje koje pišu u programu, mislim da ih svi dijelimo. Pitanje je kako te lijepe želje ostvariti. Rekli ste više puta da će metode biti lupiti šakom o stol, dati cipelu Vladi, sazvati sjednicu Vlade, raspisati izvanredne izbore. Niti jedna od tih metoda nije u Ustavu", kaže Josipović.

"U čemu to Grabar Kitarović ima iskustvo? Kada ste i gdje pokazali državničko držanje i zaštitili interese hrvatske države i naroda", kaže Kujundžić.

Josipoviću je Grabar Kitarović odgovorila tvrdnjom da je sve što želi provesti utemeljeno u Ustavu.



19:09 - "Ja nisam kao gospodin Sinčić studirao šest godina, trošio državni novac, a završio tek tri godine fakulteta", rekao je Kujundžić koji je Sinčića optužio i da je za kandidaturu donio lažne potpise.

"Na prvom su mi mjestu nacionalni interesi hrvatske države i naroda, a da to znam sam pokazao u svojoj karijeri", rekao je Kujundžić na pitanje zašto bi baš on bio najbolji predsjednik.

19:07 - Za Sinčića su najveći problem ovrhe i deložacije, teško ekonomsko stanje građana. "Ja kao predsjednik borit ću se prvenstveno protiv korumpiranih institucija. Kod nas su korumpirane i institucije koje se bore protiv korupcije. Tajne službe umjesto da istražuju kriminal se bave nebitnim stvarima", kaže Sinčić.

Za Grabar Kitarović najveći problem Hrvatske je duboka gospodarska i socijalna kriza i siromaštvo. "BDP pada već 12. kvartal za redom, oko 1,5 milijuna ljudi živi na rubu siromaštva, 15 posto na rubu bijede, djeca nam idu gladna u školu", kaže Grabar Kitarović, te tvrdi da njen program nudi rješenje za bolju Hrvatsku.

"Kao mladi čovjek sam zgrožen demagogijom koju slušam ovdje. Svi ste bili članovi vlada i stranaka koje su uništile moju domovinu", odgovorio je Sinčić.

Repliku je tražila i Grabar Kitarović: "Da, bila sam u vladi Ive Sanadera i otišla sam iz te vlade. Korupcija danas nije ništa manja, ali živi lošije. Ne smijemo stalno gledati u prošlost".

19:04 - "Najveći problem danas je teško gospodarsko stanje, nezaposlenost i besperspektivnost mladih ljudi. Puno je nezaposlenih i gladnih", odgovorio je Josipović na pitanje koji je najveći problem Hrvatske danas. "Želim ustavnim promjenama promjeniti sustav. Želim više demokracije, više stabilnosti, efikasnije institucije, regionalizaciju Hrvatske...", kaže Josipović.

Kujundžić je tražio repliku: "Očito Josipoviću trebaju stoljeća da shvati što je rekao. Nakon pet godina shvaća što bi trebao. Nema pravo obraćati se hrvatskom narodu i govoriti što bi trebalo. Da je htio, mogao je štošta promijeniti".

"Gospodine Kujundžiću vi ste bili dio najkorumpiranije Vlade i nema te pravo na kritiku", odgovorio mu je Josipović.

Za Kujundžića najveći problem je "neimanje državne odnosno nacionalne politike". Za to krivi predsjednike Stjepana Mesića i Josipovića. "Vodili su stranačku politiku interesu stranaka i privatnih grupacija, na štetu hrvatskog naroda", rekao je Kujundžić, koji tvrdi da on nudi program u kojem će hrvatski čovjek biti na prvom mjestu.



19:00 - Počelo je sučeljavanje. Trajat će između 60 i 90 minuta. U prvom bloku na tapetu je tema "Ja predsjednik". Svaki kandidat ima 60 sekundi za odgovor i 30 sekundi za repliku.

#RTLdebata Tweets

18:42 - Svi kandidati došli su na sučeljavanje u RTL-ov studio. Milan Kujundžić to je popratio posprdnim komentarom: "Ma nemojte mi reći, stvarno su došli, nisu poslali zamjenske manekene, uživo su došli. Hvala Bogu, konačno da ih vidi hrvatski narod".

Pripreme za sučeljavanje



Kandidati su za RTL najavili večerašnji verbalni dvoboj.



"Apsolutno sam spremna za sučeljavanje, bila sam spremna već duže vrijeme", rekla je HDZ-ova Kolinda Grabar Kitarović.



"Ja sam uvijek spreman za razgovor", poručio je Ivo Josipović.



"Pripremam se debatirujući sa svojim kolegama, ponavljajući činjenice i ponavljajući svoj program", izjavio je Ivan Vilibor Sinčić.



"Najvjerojatnije sučeljavanja neće biti jer ovi dvoje ne usude se izaći pred hrvatski narod", komentirao je Milan Kujundžić.

Ipsos Puls: Vodi Josipović s potporom od 46,5 posto

Podsjetimo, prema ovotjednom istraživanju Nove TV i Ipsos Pulsa, aktualni predsjednik Ivo Josipović ima potporu 46,5 posto birača dok Kolinda Grabar Kitarović ima potporu 34,9 posto.



Iznenađenje je Ivan Vilibor Sinčić koji je prikupio 9,2 posto glasova dok je Milan Kujundžić prikupio dva posto manje.



2,1 posto birača još je uvijek neodlučno za koga će glasati na predsjedničkim izborima 28. prosinca. Ovo istraživanje, kao i svako, ima mogućnost statističke pogreške koja se kreće +/- 4 posto.